Gravide Sana ble knivstukket 78 ganger i Danmark – nå er to dømt
Drapssaken rystet Danmark: Gravide Sana Yaseen ble drept på brutalt vis. Mandag falt dommen. Sent på kvelden den 3. november i fjor var gravide Sana Yaseen nettopp ferdig på jobb ved et pleiesenter i den danske byen Holbæk. Hun var gravid i syvende måned.  Da Yaseen hadde satt seg i bilen, ble hun oppsøkt av en ung mann i mørke klær. I løpet av fire minutter knivstakk han Yaseen 78 ganger, skar over halsen hennes og dro henne ut av bilen.  Hun ble erklært død på sykehuset, mens det ufødte barnet hennes ble hentet ut med keisersnitt. Den lille gutten så lenge ut til å overleve, men også han døde på sykehuset, fem dager senere.  To personer dømt for drapet Mandag kom en enstemmig jury frem til at en 25 år gammel mann og en 34 år gammel kvinne er skyldige i drap og medvirkning til drap på Yaseen, skriver danske TV2. Mannen er kjent skyldig i å ha begått drapet og dømmes til 16 års fengsel. Kvinnen er dømt for medvirkning til planleggingen av drapet. Hun dømmes til tidsubestemt opphold på en institusjon for personer med omfattende psykisk utviklingshemning. Yaseen var en afghansk statsborger, bosatt i Danmark. De to drapsdømte er også afghanske statsborgere.  Ifølge danske TV2 skal den drapsdømte kvinnen hatt et romantisk forhold og vært samboer med Yaseen.  Sammen med den 25-årige mannen skal hun ha planlagt drapet på Yaseen over meldingsappen WhatsApp.  Kvinnen informerte mannen om Yaseens arbeidssted og arbeidstider, slik at han kunne oppsøke henne etter jobb.  Teledata viser at han dro fra asylmottaket han bodde på, og til Yaseens arbeidssted.  De to drapsdømte holdt kontakt over telefonen helt opp til drapstidspunktet skriver danske TV2. Klokken to på natten, rett etter drapet, slettet 34-åringen WhatsApp.  Sjalusi og konflikt  Motivet bak drapet kom ikke klart frem i rettssaken, skriver danske Ekstra Bladet.  Retten har funnet bevist at det var både konflikt og sjalusi mellom partene. Begge de drapsdømte erkjenner at det var konflikter, men nekter straffeskyld.  Ifølge danske TV2s journalist, Brian Lindhoff, skal retten ha lydfiler av at kvinnen flere ganger truet Yaseen, og det ufødte barnet hennes, på livet.  Retten har også funnet bevist at kvinnen var sjalu på at Yaseen.  De to kom til Danmark sammen, som et par i 2011.  Yaseen lærte seg raskt dansk, fikk seg jobb og klarte seg godt i Danmark.  Den drapsdømte kvinnen skal på sin side ha slitt med dårlig psyke og ikke klart seg like godt i Danmark, skriver Ekstra Bladet.  Konflikten mellom de to skal ha forverret seg da Yaseen ble gravid og giftet seg med en mann på en utenlandsreise.  Yaseen skal ha planlagt å gjenforenes med ektemannen i Danmark, og at han skulle bo sammen med Yaseen og den 34-åringe kvinnen.  Til sin sjef skal Yaseen ha sagt at hun planlegger at den 34-årige kvinnen skal jobbe hjemme og passe barn.  Ble forelsket  Den drapsdømte mannen, som kom til Danmark som Afghansk asylsøker, kom i kontakt med paret på TikTok.  Han skal ha fortalt i retten at han forelsket seg i den 34-åringe kvinnen, og fridde til henne.  Ifølge flere vitner skal også hun ha ønsket å gifte seg med han, men at Yaseen skal ha forsøkt å forhindre giftermålet, skriver Ekstra Bladet.  Den drapsdømte kvinnen har selv forklart i retten at hun avviste 25-åringen fordi hun kun anså dem å være venner, skriver Ekstra Bladet. Funn av blodspor Etter drapet fant politiet blodspor på 25-åringens klær, som med all sannsynlighet tilhørte Yaseen.  Han skal ha kjøpt nye klær dagen etter drapet, skriver Ekstra Bladet.  Juryen har slått fast at kvinnen forsøkte å dekke over for 25-åringen i avhør hos politiet. 
Høygravide Sana Yaseen (37) ble brutalt drept i Holbæk, Danmark i november i fjor. En 25 år gammel mann, og en 34-år gammel kvinne som var Yaseens samboer, er dømt for drap og medvirkning til drap på Yaseen.  Rettssaken har tegnet et bilde av sjalusi og konflikt mellom de involverte. Begge de drapsdømte erkjenner å ha hatt et konfliktfylt forhold til Yaseen i forkant av drapet, men nekter begge straffskyld. 